PATVIRTINTA

 Klaipėdos rajono savivaldybės tarybos

 2023 m. kovo sprendimu Nr. T11-

**KLAIPĖDOS R. PRIEKULĖS IEVOS SIMONAITYTĖS GIMNAZIJOS**

 **2022 METŲ VEIKLOS ATASKAITA**

**I SKYRIUS**

**GIMNAZIJOS PRISTATYMAS**

**Kontaktinė informacija.**

Priekulės Ievos Simonaitytės gimnazijos (toliau – Gimnazija) adresas: Klaipėdos g. 20, Priekulė, Klaipėdos rajonas. Gimnazijos elektroninis paštas – i.simonaitytes.gimnazija@gmail.com, tel. ir faksas – (8 46) 45 41 49. Gimnazijos internetinis puslapis – www.priekule.klaipeda.lm.lt.

Gimnazijai priklauso Specialiojo ugdymo skyrius. Šio skyriaus mokiniai ugdomi specialiosiose bei lavinamosiose klasėse. Skyrius įsikūręs kitame pastate, miesto centre, adresu: Klaipėdos g. 6, Priekulė.

**Gimnazijos direktorius.**

Antanas Alčauskis, vadybinis stažas – 22 metų, matematikos ir fizikos vyr. mokytojas.

**Gimnazijos darbuotojai.**

2021 metų pabaigoje buvo 151,79 etatai. 2022 metų pabaigoje buvo 151,64 etatai. Gimnazijoje dirba 13 mokytojų metodininkų, 34 vyresnieji mokytojai, 21 mokytojas. Vidutinis mokytojų amžius – 49 metai.

2022 metais iš mokinio krepšelio lėšų pedagogų kvalifikacijai kelti buvo gauta 5,4 tūkst. eurų ir visos lėšos išleistos.

**II SKYRIUS**

**STRATEGINIO PLANO IR METINIO VEIKLOS PLANO ĮGYVENDINIMAS**

 Klaipėdos rajono Priekulės Ievos Simonaitytės gimnazijos (toliau – Įstaiga) 2020–2022 m. strateginio ir 2022 m. veiklos planuose nustatyti tikslai ir uždaviniai buvo orientuoti į aukštą švietimo paslaugų kokybę modernioje šiuolaikiškoje ugdymo aplinkoje. Vadybiniai siekiai 2022 m. buvo orientuoti į individualios mokinio pažangos matavimo bei pagalbos mokiniui sistemos tobulinimą, įstaigos bendruomenės lyderystės gebėjimų plėtojimą bei pozityvios emocinės aplinkos, lemiančios gerą mokinių savijautą, kūrimą. 2022 m. pasiekti reikšmingi švietimo paslaugų kiekybiniai ir kokybiniai pokyčiai. 2022-09-01 duomenimis ugdomas 921 mokinys (2019 m. – 814, 2020 m. – 857, 2021 m. –872), užtikrintas nenutrūkstamas priešmokyklinis, pradinis, pagrindinis ir vidurinis ugdymas. Ugdymo programų įgyvendinimą vykdė 69 pedagogai, kuriems skirti 66,83 etatai (2019 m. – 58,23 etat., 2020 m. – 61,41 etat., 2021 m. – 63 etat.), aplinkai prižiūrėti – 52,05 etatai nepedagoginių darbuotojų. Įgyvendinta 19 neformaliojo vaikų švietimo programų (2021 įgyvendintos 17), kuriose dalyvavo 328 mokiniai (2021 dalyvavo 317 mokinių), išaugo mokinių, lankančių neformaliojo švietimo užsiėmimus kitose neformaliojo švietimo įstaigose, skaičius. Sėkmingą 2022 m. veiklos plano įgyvendinimą rodo mokinių, įgijusių išsilavinimą, skaičius. Visi abiturientai (32) įgijo vidurinį, visi II gimnazinių kl. mokiniai (62) – pagrindinį išsilavinimą.

 Gimnazijoje kokybiškai įgyvendinamos priešmokyklinio, pradinio, pagrindinio ir vidurinio ugdymo programos siekiant kiekvieno mokinio pažangos. Kiekvienam mokiniui sudaryta galimybė sėkmingai, pagal savo gebėjimus, pasiekti bendrosiose programose numatytą pasiekimų lygį – mokiniai renkasi jų poreikius atitinkančius individualius planus, neformalųjį ugdymą(si). Per visus mokslo metus sėkmingai veikė mokinių individualios pažangos mokantis ir ugdantis bendrąsias–dalykines ir bendrąsias–socialines kompetencijas stebėsenos sistema. Mokytojų tarybos posėdžiuose mokytojai pristatė matematikos, fizikos, biologijos, lietuvių kalbos ir literatūros mokinių individualią ir klasės pažangą. Analizuoti kokybiniai rodikliai. Visų grupių, klasių ir individualūs mokinių pasiekimai sistemingai fiksuojami elektroniniame *Tamo* dienyne, individualios pažangos stebėsena – mokytojo vertinimo ir stebėsenos formoje. Individuali pažanga reguliariai aptariama su kiekvienu mokiniu, jo tėvais (globėjais, rūpintojais). Pasibaigus mokslo metams gimnazijos mokytojai savo dalyko mokinių pažangą lygino su ankstesnių mokslo metų mokinių pažanga.

2021–2022 mokslo metais iš 32 abiturientų pasirinko 27 VBE ir 5 MBE. Lyginant 2020– 2021 m. m. ir 2021–2022 m. m. lietuvių k. ir literatūros, matematikos, anglų k., istorijos, biologijos, IT, fizikos, chemijos egzaminų rezultatai yra žemesni. Aukštesnis geografijos egzamino rezultatas.

 Pagrindinio ugdymo lietuvių kalbos ir matematikos patikrinimas 2020 m. nebuvo organizuotas. 2021 m. PUPP dalyvavo 45 mokiniai; 2022 m. PUPP dalyvavo 62 mokiniai. Lietuvių kalbos ir matematikos PUPP balų vidurkiai:

|  |  |  |
| --- | --- | --- |
| Metai | Lietuvių kalba | Matematika |
| 2020 | - | - |
| 2021 | 6,51 | 5,89 |
| 2022  | 6,46 | 2,75 |

* Lyginant su 2021 m. m. žemesnis matematikos vidurkis. Lietuvių kalbos rezultatas 2022 m. – 6,46 yra aukštesnis už rajono vidurkį – 6,05.

 Gimnazija 2022 metais įgyvendino Europos Sąjungos struktūrinių fondų projektą „Kokybės krepšelis“. Visos lėšos, skirtos įgyvendinti 2020–2022 m. veiklos tobulinimo plano priemones pagal šį projektą, tikslingai įgyvendintos.

2022 m. įgyvendinant projekto „Kokybės krepšelio“ priemones aktyviai vyko mokytojų gerosios patirties sklaida bei kolegialus mokymasis, kuris buvo ypač aktyvus – pravesta mokiniams 140 atvirų patyriminių ir integruotų pamokų. Organizuotos dvi respublikinės konferencijos: 2022-05-20 „Ugdymo turinio integracija vedanti į atnaujintą turinį“, kurioje 14 gimnazijos pedagogų ir 15 šalies pedagogų dalinosi praktine patirtimi. 2022-04-01 „Patyriminės pamokos – iššūkis ar galimybė individualiai pažangai, mokinio motyvacijai?“

Gimnazijos mokytojai sistemingai 2022-02-15 kėlė kvalifikaciją mokydamiesi drauge seminaro „*Mąstymo raktų* ir *De Bono* mąstymo kepurių taikymas ugdymo procese“ metu.

Daugelis pradinių klasių, fizikos, biologijos, chemijos, lietuvių kalbos, ekonomikos, istorijos mokytojų vesdami patyrimines pamokas taikė: *Atvirkščios pamokos metodą*, *Mąstymo žemėlapius, DeBono* kepurių metodą, SEU metodus integravo į dalyko pamokas ir kt. Toks integravimas sėkmingai vykdomas pradinėse klasėse, nes mokytojas vienas planuoja dalykų integravimo galimybes ir laiką arba vykdo tai kartu su kitais mokytojais kasdienėje pamokoje.

Tęsėme Socialinio ir emocinio ugdymo ir emocinio intelekto plėtojimą gimnazijoje, skirdami dėmesį pedagogų ir kitų darbuotojų kvalifikacijos kėlimui, dvi pedagogų grupės dalyvavo ilgalaikėje 40 val. kvalifikacijos kėlimo programoje „Emocinio intelekto ir socialinių ir emocinių kompetencijų ugdymas“, naujai pradėję dirbti 5 pedagogai, klasių vadovai dalyvavo Lions Quest programų ilgalaikiuose mokymuose.

2022 m. pavasarį ikimokyklinių grupių, pradinių klasių pedagogai ir 5–8 klasių vadovai drauge su savo auklėtiniais dalyvavo „Draugiškoje SEU OLIMPIADOJE“ ikimokyklinukams, pradinukams ir 5–8 kl., skirtoje SEU įgūdžių ir kompetencijų plėtojimui.

2022 metais 5–10 klasėse tęsiame veiklas pagal „Mokinio asmeninės ūgties dienoraštį“, kaip savęs pažinimo, savo emocijų ir kompetencijų, karjeros planavimo, tikslų kėlimo, vertybių išsigryninimo įrankio taikymą. Klasių vadovai dalijosi patirtimi, kaip dienoraštis leidžia atpažinti, motyvuoti, įsitraukti mokinius į naujas popamokines veiklas, savanorišką veiklą ne tik gimnazijoje, bet ir už jos ribų.

Dalyvauta įvairiuose rajoninio ir respublikinio lygio festivaliuose, konkursuose, olimpiadose: 2022-02-11 rajono 5–12 kl. meninio skaitymo konkurse užimtos 3 prizinės vietos (lietuvių kalbos ir literatūros mokytojos A. Daugėlienė, R. Jančauskienė); 2022-04-28 Klaipėdos rajono mokyklų 7, 8 klasių mokinių IT konkursas „Baitukas 2022“ – I vieta (IT mokytoja D. Kačinskienė); 2022-05-06 Klaipėdos rajono 6–10 klasių mokinių viktorinos „Europrotai“, skirtos Europos dienai paminėti – II vieta (istorijos mokytojas A. Mereckis); 2022-10-05 Motyvacinio laiško konkurse 5 prizinės vietos atiteko Gimnazijos III–IV klasės mokiniams (mokytojos A. Daugėlienė, D. Jocytė, R. Jančauskienė); 2022-02-24 regioninėje gamtamokslinėje viktorinoje ,,Žinau, dalinuosi ir bendrauju“ – užimta III vieta (G. Jonušauskaitė, L. Peter); 2022 vasario mėn. respublikinis konkursas „1:0 vokiečių naudai“ pusfinalyje užimta III vieta (mokytoja V. Bakutienė); 2022-04-26 respublikinio konkurso „1:0 vokiečių naudai“ finale užimta 8 vieta (mokytoja V. Bakutienė); 2022-03-03 respublikiniame konkurse „Olympis 2022“ pavasario sesijoje dalyvavo 46 mokiniai (44 iš jų apdovanoti I ir II laipsnio diplomais). 2022-05-08 „Tarpdalykinė kūrybinė laboratorija” muzikiniame konkurse Klaipėdos Šimkaus koncervatorijoje mokinių komanda apdovanota I laipsnio diplomu (mokytoja A. Danilevičiūtė). Ievos Simonaitytės meninio skaitymo konkurse 1–12 kl. (Klaipėdos apskrities Ievos Simonaitytės viešosios bibliotekos kartu su Klaipėdos universitetu, Klaipėdos miesto savivaldybės Švietimo skyriumi organizuotas konkursas) laureate tapo 7 kl. mokinė (mokytoja A. Daugėlienė); 70-ojoje Lietuvos mokinių matematikos olimpiadoje (9–12 kl.) užimta III vieta (mokytoja A. Nistorienė); 69-oji Lietuvos mokinių fizikos olimpiadoje užimta II vieta (mokytoja G. Aleknavičienė); Lietuvių kalbos ir literatūros olimpiada 9–12 kl.; Gargžduose III vieta (mokytoja R. Jančauskienė); Klaipėdos rajono istorijos 8–10 klasių olimpiadoje I vieta (mokytojas A. Mereckis); Klaipėdos rajono 5–8 klasių lietuvių kalbos olimpiadoje III vieta (mokytoja A. Daugėlienė); 2022-04-10 konkurse „Ar pažįsti pavojaus veidą” Klaipėdos raj. I vieta (mokytoja I. Irkinaitė – Lenkauskienė), 2022-05-06 konkurse „Piešiu kalbą” Klaipėdos rajone III vieta (mokytoja Ignė Irkinaitė – Lenkauskienė) ir kt.

Gimnazija sėkmingai plėtojo bendradarbiavimą su socialiniais partneriais: Klaipėdos rajono švietimo centru, Agluonėnų ir Dituvos pagrindinėmis mokyklomis bei Priekulės vaikų darželiu. Gimnazijai svarbūs klausimai buvo sprendžiami kartu su Klaipėdos rajono savivaldybės administracijos Vaiko teisių apsaugos ir Socialinės paramos skyriais, Sveikatos biuru, Priekulės seniūnija, Klaipėdos apskrities vyriausiojo Policijos komisariato Klaipėdos rajono policijos komisariatu, Klaipėdos rajono Švietimo ir sporto skyriumi, Paramos šeimai centru, Gargždų Atviru jaunimo centru, Muzikos ir Sporto mokyklomis, Priekulės kultūros centru ir kt.

 Per 2022 metus Gimnazijoje lankėsi Šiaulių, Plungės, Kauno rajono, Kauno miesto, gimnazijų pedagogai, mokyklų vadovai, bibliotekininkai. Gimnazijos administracija dalinosi sukaupta vadybine patirtimi, SEU plėtojimo ir planavimo patirtimi, atnaujinto ugdymo turinio vystymo patirtimi.

**III SKYRIUS**

**GIMNAZIJOS PATALPOS**

Gimnazija naudoja: sporto salę (vyksta 5–IV klasių fizinio ugdymo pamokos, o kai salė laisva, vyksta 1–4 klasių fizinio ugdymo pamokos), valgyklą (kartais vyksta renginiai), aktų salę (netenkina Gimnazijos poreikių, kadangi telpa tik apie 70 žmonių; joje nuolat vyksta 1–4 klasių fizinio ugdymo, šokių/choreografijos pamokos, neformaliojo švietimo veikla), 4 priešmokyklinio ugdymo grupes (3 grupės su galimybe vaikams miegoti), 13 pradinių klasių kabinetų, fizikos, chemijos kabinetus (trūksta laboratorinių mokomųjų priemonių), 2 biologijos, 3 istorijos kabinetus (vienas naudojamas ir doriniam ugdymui), 3 lietuvių kalbos, 2 muzikos, 3 matematikos, 5 užsienio kalbos (4 anglų k. ir 1 rusų k.), 1 geografijos, 2 dailės, 2 informacinių technologijų kabinetus (klasėse yra po 15 darbo vietų), 2 technologijų kabinetus (medžio apdirbimo ir maisto gaminimo), biblioteką, skaityklą (pritaikyta pamokų vedimui, taip pat dažnai vyksta įvairūs renginiai, mokytojai veda netradicines pamokas, mokiniai laisvu laiku gali ruoštis pamokoms, skaityti, praleisti laiką, naršyti internete), lietuvių kalbos kabinetą (muziejų, kuriame vyksta integruotos pamokos), logopedo-specialiojo pedagogo kabinetą, mokytojų kambarį (prireikus naudojamas dirbti su maža grupe mokinių). 2022 m. parengtas Gimnazijos priestato statybos projektas bei pasirašyta statybos rangos sutartis. Gruodžio mėnesį priestato pradėtos statybos. Statybos darbų konkursą laimėjęs rangovas turės pastatyti vieno aukšto 798 kv. metrų mokyklos priestatą. Jame bus įrengtos keturios klasės ir beveik 280 kv. m. dydžio aktų salė. Į priestatą bus galima patekti per naują vestibiulį iš senojo mokyklos korpuso bei per dar vieną įėjimą iš stadiono pusės. Projekte numatyta, kad statant priestatą bus išsaugotas ir vidiniame mokyklos kieme augantis ąžuolas, o prie jo sukurta rekreacinė erdvė su lauko terasa. Bus tvarkoma ir kita infrastruktūra: stadiono pusėje, prie Priekulės vaikų darželio, planuojama įrengti įvažiavimą iš Žirgų gatvės, aikštelę su automobilių stovėjimo vietomis ir pėsčiųjų taką iki naujojo gimnazijos priestato.

Gimnazijos specialiojo ugdymo skyriaus patalpos yra seno tipo pastate, šiuo metu pirmojo ir antrojo aukšto patalpos renovuotos: gyvenamosios patalpos (bendrabutis, kuriame gali gyventi ne daugiau kaip 30 mokinių, įrengtas tualetas ir dušo kabina, atnaujinta šildymo sistema, todėl miegamuosiuose šilta, sudarytos sąlygos po pamokų ugdytis), lavinamosios klasės, ugdymosi ir poilsio kambarys atitinka higienos reikalavimus, visos patalpos pritaikytos mokinių su žymia ir labai žymia negalia ugdymui, įrengtas neįgaliųjų su vežimėliais įvažiavimo takelis, lavinamosios klasės patalpoje įrengtas dušas, tualetas.

 Antrame aukšte atnaujintas higienos reikalavimus atitinkantis logopedo kabinetas, tinkamai ugdymui pritaikyta informacinių technologijų klasė. Skyrius neturi sporto salės.

**IV SKYRIUS**

**GIMNAZIJOS TEIKIAMOS PASLAUGOS, SUTEIKTŲ PASLAUGŲ GAVĖJAI**

 Gimnazijoje teikiamas priešmokyklinis, pradinis, pagrindinis, vidurinis ugdymas. Ugdymo procesą apsunkina tai, kad 753 mokiniai (apie 81,75% visų mokinių (2020 metais buvo 78%)) gyvena toliau nuo mokyklos kaip 3 km., todėl į mokyklą yra pavežami. Gimnazijos mokytojams, specialistams darosi sudėtinga pritraukti dalį mokinių į neformaliojo švietimo veiklą, renginius, kurie vyksta po pamokų.

323 mokiniams (apie 35 % visų mokinių (2019 metais buvo 15 %)) skiriamas nemokamas maitinimas.

Nuo 2010 metų mokinių skaičius Gimnazijoje nuolat didėjo. 2022 m. rugsėjo 1 d. Gimnazijoje mokėsi 921 mokinys (iš jų 20 Gimnazijos specialiojo ugdymo skyriuje), yra 41 klasių komplektas.

Psichologinę pagalbą Gimnazijoje teikia psichologė: iškilus problemoms konsultuoja mokinius, tėvus ir mokytojus, prireikus dalyvauja tėvų susirinkimuose, klasės valandėlėse.

Socialinę pagalbą Gimnazijoje teikia du socialiniai pedagogai, kurie vykdo mokinių pamokų lankomumo priežiūrą, sprendžia iškilusias krizines situacijas (bėgimo iš pamokų, vagysčių, destruktyvaus mokinių elgesio atvejus), spręsdamas socialines problemas bendradarbiauja ir su klasių auklėtojais, tėvais.

Gimnazija turi specialiojo ugdymo skyrių, kuriame yra 3 jungtinių klasių komplektai: lavinamoji 1–4, specialioji 3–4 klasė, lavinamoji 5, 7, 9–10 ir I, III socialinių įgūdžių ugdymo klasė, specialioji 6–7, 8, 10 klasė. Skyriuje mokosi mokiniai, turintys didelius ir labai didelius specialiuosius ugdymosi poreikius dėl nežymaus, vidutinio, žymaus ir labai žymaus intelekto sutrikimo, kompleksinę negalią, įvairiapusius raidos sutrikimus, judesio ir padėties sutrikimus, bei kitas negalias turintys mokiniai. Lavinamosiose klasėse mokosi 9 mokiniai pagal 1–10 lavinamųjų klasių ugdymo plane numatytas veiklos sritis, 7 specialiųjų klasių mokiniai, turintys negalią dėl nežymaus intelekto sutrikimo, ugdomi pagal 1–4 ir 5–10 klasių ugdymo plane numatytus dalykus. Socialinių įgūdžių ugdymo klasės 4 mokiniai ugdomi veiklomis, pagal ugdymo plane numatytą socialinių įgūdžių ugdymo programą.

Specialiąją pedagoginę pagalbą Gimnazijoje teikia logopedas ir specialioji pedagogė. Su kalbos ir komunikacijos problemų turinčiais mokiniais logopedas dirba pagal sudarytą grafiką. Jis bendradarbiauja su mokinių tėvais, esant reikalui juos konsultuoja. Specialiosios pedagogės veikla orientuota į individualų, grupinį darbą su mokiniais. 2022–2023 mokslo metais Gimnazijoje ugdomi 164 specialiųjų poreikių mokiniai, iš kurių 36-iems mokiniams nustatyti dideli arba labai dideli specialieji ugdymosi poreikiai.

**V SKYRIUS**

**GIMNAZIJOJE ATLIKTI PATIKRINIMAI, JŲ REZULTATAI**

 2022 m. atlikti tikrinimai:

 - Nacionalinis visuomenės sveikatos centras 2022 m. balandžio 1 d. (tikrinimo aktas Nr. (3-21 15.3.2 MR)PP-1312.) tikrino ikimokyklinio ugdymo grupių veiklą, nusižengimų nenustatė.

 - Nacionalinis visuomenės sveikatos centras 2022 m. spalio 25 d. (tikrinimo aktas Nr.(3-2115.3.2 MR) PP-7187) tikrino Gimnazijos veiklą, nustatė, kad Sporto salės dušinės neatitinka HN (2023 m. m. mokinių vasaros atostogų metu bus sutvarkytos);

 - Klaipėdos valstybinė maisto ir veterinarijos tarnyba 2022 m. spalio 10 d. (tikrinimo aktas 2022-10-10 Nr.37VMĮP-1899) tikrino Gimnazijos valgyklos veiklą, nustatyti trūkumai dalinai pašalinti (2023 m. m. mokinių vasaros atostogų metu bus atliekami remonto).

**VI SKYRIUS**

**PROBLEMOS, SUSIJUSIOS SU GIMNAZIJOS VEIKLA, IR SIŪLOMI SPRENDIMO BŪDAI**

Pagrindinės problemos, kurias būtina spręsti:

1. Gimnazijos specialiojo ugdymo skyriaus veikla vykdoma neturint higienos paso, todėl būtina savivaldybėje organizuoti konkursą ir numatyti lėšas gimnazijos specialiojo ugdymo skyriaus pastato paskirties keitimui atlikti (vienas iš būdų – 2024 m. biudžete numatyti lėšas ir pačiai įstaigai leisti organizuoti konkursą).

2. Gimnazijoje yra didelis patalpų trūkumas, todėl būtina ieškoti galimybių dar šiais mokslo metais užbaigti priestato statybą ir įrengimą.

3. Kadangi Gimnazija yra prie valstybinės reikšmės Klaipėda–Tilžė kelio ir jos teritorija nėra aptverta, neužtikrinamas mokinių saugumas, jie gali tiesiogiai patekti ant važiuojamosios kelio dalies. Mokiniai nėra saugūs, nes į Gimnazijos teritoriją gali ateiti ir po ją vaikščioti nepažįstami žmonės. Atsiradus biudžete nenumatytų lėšų arba planuojant 2024 m. biudžetą numatyti aptverti Gimnazijos teritoriją.

4. Gimnazijai priklausantis pastatas (Klaipėdos g. 16), kuriame yra 8 mokomosios klasės yra energetiškai neefektyvus (didelės šildymo sąnaudos), stogas dengtas asbeto turinčia danga, todėl būtina atlikti pastato rekonstrukcijos darbus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_